**LUDWIG VAN BEETHOVEN (1770-1827)**

**MINDMEGETTE…**

Beethoven egyik kedvenc étele, a kenyérleves volt. Pépesen szerette enni.   
(De szerette a borjúhúst is).

*Forrás: Lebrecht: A komolyzene anekdotakincse.Európa Könyvkiadó, 2014.*

**BEE SPIT – (MÉZ)**

„…Édesapám… halványan még ma is emlékszik rá, amint kisfiúként egy bécsi lakásban járva találkozott egy 102 éves öreg házvezetőnővel, aki összeborzolta a haját. Nagyapám… megkérdezte:  
- Nem itt lakott Beethoven élete vége felé?  
Az öreg házvezetőnő elfintorodott.  
- Ó! … Kislány voltam még, de nagyon is jól emlékszem rá! Koszos egy vénember volt: össze-vissza köpködte a padlót!”

*Forrás: S. Isselis: Miért csapott Beethoven a lecsóba? Rózsavölgyi és Társa, 2014.*

**O! Nap Leo!**

A képen látható satírozás, Napóleon nevét takarja. A lap, amin pedig a satírozás található, Beethoven III. szimfóniájának, az Eroica-nak a fedőlapja. Beethoven hitt Napóleonban, tisztelte őt… az egyszerű sorból származó korzikai, aki nagyra nőtt (168 cm, ami akkoriban nem volt annyira alacsony!). Neki ajánlotta a szimfóniáját.   
Aztán amikor Napóleon császárrá koronáztatta magát, Beethoven így szólt: „Hát ez is csak egy közönséges ember, semmi más! Most majd mindenki másnak fölébe állítja magát és zsarnokká válik!”  
…És már nem akarta neki dedikálni a művét… jött a satírozás…



**FÜLTROMBITA**

A csatolt képen, Beethoven fültrombitája látható, melyet a metronóm feltalálója, Mälzel készített.   
Beethoven harminc éves kora körül kezdte el elveszíteni a hallását. Egy ideig tudta használni a tölcsért, az segített, de később már semmit nem hallott se vele, se nélküle. Kilenc évet élt teljes csöndben.



**NYAKAS**

Beethovent, fiatalkorában a barátai „bikanyakúnak” hívták. (Alacsony volt és zömök).